Diari Oficial de la Generalitat Valenciana


Sumari del DOGV 4464, del 21-03-2003 (2003/3265)

ORDE de 3 de març de 2003 de la Conselleria de Cultura i Educació, per la qual es convoquen per mitjà de l'Institut Valencià de la Música, beques per al perfeccionament de músics jóvens, en centres nacionals i internacionals, durant l'any 2003 i el curs acadèmic 2003/2004, i s'aproven les bases corresponents.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4464

Data del DOGV
:   21-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/3265


Data del document
:   03-03-2003

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * Institut Valencià de la Música
    * assignació per estudis
    * música
    * educació artística
    * professió artística
    * jove
    * ajuda pública
    * suport econòmic

ORDE de 3 de març de 2003 de la Conselleria de Cultura i Educació, per la qual es convoquen per mitjà de l'Institut Valencià de la Música, beques per al perfeccionament de músics jóvens, en centres nacionals i internacionals, durant l'any 2003 i el curs acadèmic 2003/2004, i s'aproven les bases corresponents. [2003/3265]
  
La Llei 2/1998, de 12 de maig, Valenciana de la Música crea l'Institut Valencià de la Música (IVM) com a ens públic adscrit a la Conselleria de Cultura i Educació que té com a objectiu la planificació, l'execució i la coordinació de la política cultural de la Generalitat en el camp de la música i en l'àmbit de les seues competències.
  
Entre les funcions assignades a l'Institut Valencià de la Música per al compliment dels seus objectius es troba la de contribuir a la millora de la formació tècnica i musical dels qui es dediquen de manera professional, o, almenys habitualment, a les activitats musicals.
  
Amb esta finalitat, la Conselleria de Cultura i Educació de la Generalitat Valenciana convoca, a través de l'Institut Valencià de la Música, beques per al perfeccionament de músics jóvens, en centres nacionals i internacionals, durant l'any 2003 i el curs acadèmic 2003/2004, a fi de contribuir a la millora de la formació tècnica i musical dels músics valencians.
  
Per tot això, i fent ús de la facultat que em conferix l'article 35 de la Llei de la Generalitat Valenciana 5/1983, de 30 de desembre, del Govern Valencià, modificada per Llei 1/2002, de 26 de febrer, de la Generalitat Valenciana.
  
ORDENE
  
Primer
  
Convocar la concessió de beques per al perfeccionament de músics jóvens, en centres nacionals i internacionals, durant l'any 2003 i el curs acadèmic 2003/2004, i aprovar les bases per les quals es regirà i el model de sol·licitud, que s'inclouen com a annexos I i II d'esta orde.
  
Segon
  
L'import global màxim a concedir serà de 120.200 euros, i es farà efectiu a càrrec de la línia de subvenció SE000070 del capítol IV del pressupost de l'Institut Valencià de la Música per a l'any 2003.
  
DISPOSICIONS FINALS
  
Primera
  
Autoritze la directora gerent de l'Institut Valencià de la Música perquè dicte les resolucions que requerisca l'aplicació i el desenrotllament d'esta orde.
  
Segona
  
La present orde entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, es podrà presentar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del conseller de Cultura i Educació en el termini d'un mes a comptar des de l'endemà de la publicació de la present orde.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació de la present orde.
  
València, 3 de marzo de 2003
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases reguladores de la convocatòria de beques per a l'assistència de músics jóvens a cursos de perfeccionament durant l'any 2003 i el curs acadèmic 2003/2004.
  
Primera. Objecte
  
La concessió de les beques té com a objecte facilitar l'assistència a cursos de perfeccionament musical en les condicions i els casos previstos en la present convocatòria.
  
Segona. Beneficiaris
  
1. Podran sol·licitar les beques les persones físiques que complisquen els requisits següents:
  
a) Ser espanyol o nacional d'un estat membre de la Unió Europea i ser resident en qualsevol municipi de la Comunitat Valenciana almenys durant els cinc anys anteriors a la publicació de la convocatòria.
  
b) No haver complit vint-i-huit anys l'últim dia del termini establit per a la presentació de sol·licituds. Este requisit no s'exigirà en les modalitats de direcció d'orquestra, direcció de cor, cant, cant d'estil, instruments de música tradicional, o en el cas que el sol·licitant haguera gaudit d'una beca de perfeccionament de la Generalitat en qualsevol de les dos convocatòries anteriors.
  
c) Estar en possessió de la titulació superior de música o cant, en qualsevol especialitat.
  
d) També podran optar a les beques els qui estiguen matriculats en l'últim curs de la seua especialitat instrumental o vocal.
  
e) De forma excepcional i subsidiària, podran optar a les beques els aspirants que, sense posseir les titulacions mencionades, acrediten una trajectòria professional i artística d'especial interés en el camp de la interpretació musical. La Comissió Avaluadora fixada en la base quinta decidirà si admet o no les sol·licituds d'estos casos excepcionals.
  
Els sol·licitants hauran de reunir els requisits exigits en les bases de la convòcatoria al terme del termini de presentació de sol·licituds establit en la Base Quarta.
  
2. Atés l'objecte d'esta convocatòria, en cap cas no es concediran beques per a cursar estudis dirigits a l'obtenció de titulació acadèmica.
  
3. Les beques es concediran exclusivament a persones físiques i seran indivisibles. La duració màxima s'establix en un curs acadèmic o any natural, si cal.
  
4. En queden exclosos els sol·licitants que hagen rebut esta beca tres voltes o més durant els últims set anys.
  
5. En queden exclosos els sol·licitants que exercisquen activitats musicals professionals com a professors de conservatoris o centres d'ensenyament musical i com a instrumentistes d'orquestres, bandes o agrupacions professionals.
  
Tercera. Modalitats i dotació de les beques
  
La dotació de les beques es fixarà segons estes dos opcions:
  
Modalitat A: fins a un mes de duració, amb independència que es realitze dins o fora d'Espanya, un màxim de 1.200 euros.
  
Modalitat B: fins a un any de duració, amb independència que es realitze dins o fora d'Espanya, un màxim de 6.011 euros.
  
Es concediran fins a un màxim de 35 beques en conjunt, per l'importe màxim de 120.200 euros de la línia de subvenció SE000070 del capítol IV del pressupost de l'IVM per a l'any 2003.
  
Quarta. Sol·licituds
  
1. El termini de presentació de sol·licituds serà de trenta dies naturals a comptar des de l'endemà de la publicació de la present convocatòria en el Diari Oficial de la Generalitat Valenciana.
  
2. Les sol·licituds, dirigides a l'Institut Valencià de la Música, i formalitzades segons el model de l'annex II d'esta convocatòria, es podran presentar en l'Institut Valencià de la Música, al c/Barques, 2, de València, en la Conselleria de Cultura i Educació, av. Campanar, 32, de València, en les Direccions Territorials de Cultura i Educació d'Alacant (c/ Carratalà, 47), Castelló de la Plana (av. Mar, 23) i València (av. Gregori Gea, 12), o per qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus o presentació en el Registre i anunciant a l'Institut Valencià de la Música la remissió de la sol·licitud per mitjà de fax o telegrama, en el mateix dia. Sense la concurrència d'estos dos requisits no serà admesa la sol·licitud una vegada finalizat el termini de presentació. Transcorregut els deu dies naturals següents a la finalització del termini sense haver rebut la sol·licitud a l'Institut Valencià de la Música, esta no serà admesa en cap cas. Les sol·licituds hi hauran d'acompanyar-se de la següent documentació:
  
a) Memòria explicativa del programa de treball del sol·licitant, que haurà d'incloure una estimació econòmica justificada i desglossada (viatge; estada; matrícula; material; etc.).
  
b) Fotocòpia de la titulació i de l'expedient acadèmic, en el qual s'haurà d'indicar l'últim curs realitzat i les qualificacions obtingudes.
  
c) Memòria explicativa de l'experiència artística i les principals activitats realitzades.
  
d) Prova acreditativa documental dels contactes realitzats pel sol·licitant per a l'admissió en el centre o centres proposats en la instància per a la realització del seu programa de treball, condicionats a la seua admissió definitiva si la beca li és concedida. En el cas que se sol·licite la beca per a treballar directament amb un professor o mestre de prestigi reconegut, s'haurà d'acreditar per escrit la disponibilitat del professor.
  
e) En el cas que la sol·licitud siga per a l'estranger, el sol·licitant haurà d'indicar els idiomes que coneix i el seu respectiu nivell de coneixement, aportant els certificats oficials que ho justifiquen.
  
f) S'hauran de fer constar per escrit, les subvencions o beques sol·licitades o atorgades per altres administracions o ens públics o privats.
  
g) Llista de beques o ajudes rebudes durant els últims cinc anys d'institucions públiques o privades per a realitzar cursos d'ampliació o perfeccionament de l'especialitat artística pròpia.
  
h) Fotocòpia del document nacional d'identitat.
  
i) Documentació acreditativa de trobar-se al corrent de les obligacions tributàries i davant la Seguretat Social. L'acreditació s'haurà de referir als dotze mesos anteriors a la data de presentació de la sol·licitud. Queden eximits de presentar la documentació indicada els beneficiaris de les beques o ajudes destinades expressament a finançar estudis en centres de formació pública o privats si les perceben directament les persones individuals beneficiàries, d'acord amb l'Orde de 30 de maig de 1996 de la Conselleria d'Economia i Hisenda.
  
j) Qualsevol altre document que, segons el parer del sol·licitant, puga servir per a valorar millor els seus mèrits en relació amb els criteris de prioritat que s'establixen més avant.
  
k) Còpia de la declaració de l'impost sobre la renda de les persones físiques corresponent a l'exercici fiscal de 2001 de la unitat familiar en què el sol·licitant estiga integrat a efectes fiscals, segellada per alguna de les oficines habilitades pel Ministeri d'Hisenda. En el cas de trobar-se exempt de l'obligació de presentar declaració de l'impost sobre la renda de les persones físiques, haurà de presentar-se certificat de l'Agència Tributària que acredite no haver-se presentat declaració.
  
Els treballadors autònoms hauran d'aportar, a més, una còpia de la declaració dels rendiments corresponents al quart trimestre de l'any 2002.
  
La no aportació d'esta documentació fiscal redundarà en perjuí del sol·licitant, al qual li serà assignada la puntuació mínima, llevat que acredite suficientment que la unitat familiar a què pertany no percep les rendes mínimes a partir de les quals es té l'obligació de presentar la declaració.
  
l) Certificat d'empadronament, en el qual es faça constar la residència durant els últims cinc anys, als efectes d'acreditar la condició de beneficiari.
  
3. Si la sol·licitud no inclou totes les dades exigides o hi falta documentació acreditativa, s'instarà l'interessat perquè en el termini de deu dies corregisca estos defectes, amb l'advertència que si no ho fa se li tindrà per desistit de la seua petició i la sol·licitud serà arxivada després de dictar resolució, segons indica l'article 71.1 de la Llei 30/92.
  
En tot cas, la directora gerent de l'Institut Valencià de la Música podrà requerir dels sol·licitants que proporcionen qualsevol informació aclaridora que resulte necessària en relació amb els punts anteriorment ressenyats.
  
Quinta. Comissió Avaluadora
  
Per a la valoració i selecció de les sol·licituds presentades, es constituirà una comissió avaluadora presidida per la directora gerent de l'Institut Valencià de la Música, que estarà integrada, a més, pel cap del Departament de Difusió i Ajudes, com a vicepresident, i de tres a cinc vocals designats per la directora gerent entre professionals de solvència reconeguda en el camp de la música. Actuarà com a secretari, sense dret a vot, un administratiu d'este ens públic.
  
Sexta. Criteris de prioritat
  
1. La Comissió Avaluadora tindrà en compte els criteris de prioritat següents, per orde d'importància:
  
a)Interés del programa de treball presentat. La Comissió podrà establir la preferència dels programes de treball a desenrotllar en centres de perfeccionament de caràcter públic o privat, on es garantisca una prova d'admissió objectiva, vinculada a les potencialitats artístiques del sol·licitant.
  
b) Currículum. Activitats realitzades fins a la data de presentació de la sol·licitud.
  
c) Expedient acadèmic del sol·licitant.
  
d) Adequació de l'acció formativa a la projecció professional del sol·licitant.
  
e) Cursos i altres activitats de formació realitzats pel sol·licitant i relacionats amb la seua especialitat artística.
  
2. La Comissió Avaluadora podrà convocar una audició per als sol·licitants que considere convenient si no hi ha prou elements de valoració en la documentació aportada, notificant-los el lloc, el dia, l'hora i el contingut deu dies abans. Podrà determinar-se la preparació d'una obra obligada per instrument, qüestió que es fixarà finalitzat el termini de presentació de sol. Licituds. Els resultats de la audició constituiran, en este cas, el criteri principal per a la concessió de les beques.
  
3. Es valoraran també els recursos econòmics dels sol·licitants, de manera que s'afavorisca la situació d'aquells que tinguen menys ingressos personals i familiars.
  
4. També podran considerar-se els costos que comporte la realització del programa de treball proposat, especialment en la determinació de l'import de la beca.
  
Sèptima. Resolució de la convocatòria
  
1. Basant-se en el dictamen emés per la Comissió Avaluadora, la directora gerent de l'Institut Valencià de la Música elevarà la proposta definitiva al conseller de Cultura i Educació, com a president de l'Institut Valencià de la Música, a qui correspon la resolució d'esta convocatòria en un termini de quaranta-cinc dies naturals comptats des de l'endemà de l'últim dia hàbil en què puguen presentar-se les instàncies. La resolució inclourà una llista de suplents relacionats per orde de prioritat, als quals correspondrà l'ajuda en el cas de possibles renúncies. En el cas que la convocatòria no fóra resolta en el termini previst anteriorment, es considerarien desestimades totes les sol·licituds.
  
2. Les economies que puguen produir-se per l'aplicació del que establix la present base, podran ser destinades, a través d'una nova resolució del conseller de Cultura i Educació, a incrementar la quantitat concedida a algun dels beneficiaris o a incloure'n d'altres inicialment exclosos, i en este cas es podran superar els límits establits en la base tercera.
  
3. En cap cas la quantia de la totalitat de les beques a concedir podrà excedir dels 120.200 euros previstos en la línia de subvenció SE000070 del pressupost de la Generalitat Valenciana per al 2003.
  
Octava. Publicació i notificació
  
La resolució de la convocatòria es publicarà al tauler d'anuncis de l'Institut Valencià de la Música. En tot cas, es notificarà als interessats d'acord amb el que preveu l'article 58 de la Llei 30/92, de Règim Jurídic de les Administracions Publiques i del Procediment Administratiu Comú.
  
Novena. Obligacions dels beneficiaris
  
1. Tots els beneficiaris d'estes beques estan obligats a:
  
a) Comunicar l'acceptació de la beca en el termini de quinze dies des de la notificació de l'adjudicació.
  
b) Començar les activitats per a les quals va ser concedida la beca durant l'any 2003, i en tot cas abans del 15 de novembre per a les del curs acadèmic 2003/2004.
  
c) Complir el programa de treball proposat en les dates previstes.
  
d) Comunicar per escrit abans del 31 d'octubre del 2003 la renúncia a la beca concedida si no n'és possible l'aprofitament en les condicions previstes en estes bases o per qualsevol altre motiu.
  
e) Justificar documentalment l'ús de l'ajuda en la forma indicada en el número 1 de la base deu.
  
f) Sol·licitar per escrit a la directora gerent de l'Institut Valencià de la Música l'autorització per a fer qualsevol canvi significatiu en el programa de treball, indicant els motius que determinen la substitució.
  
g) Presentar davant l'Institut Valencià de la Música en el termini màxim d'un mes a partir del moment en què finalitze el curs per al qual havia sigut concedida la beca, i en tot cas abans del 31 de juliol del 2004, un certificat de les autoritats acadèmiques, del professor o professors del centre on es varen realitzar els estudis o del professor que va impartir les classes de manera individualitzada i particular, que acredite la continuïtat i l'aprofitament de la labor realitzada.
  
A este certificat acadèmic s'adjuntarà una memòria detallada sobre el desplegament i la realització del treball per al qual va ser concedida l'ajuda, i també una llista de les despeses produïdes durant este període de temps.
  
h) Reintegrar l'import de la beca, una vegada cobrada, en els casos previstos en la base deu d'esta convocatòria.
  
i) Comunicar les beques concedides per a la mateixa activitat o per a una activitat similar.
  
2. Els beneficiaris de les beques estan obligats, a més, a oferir un concert sempre que siguen requerits per l'Institut Valencià de la Música, pel qual no rebran cap tipus d'ingrés extraordinari. A l'efecte, al comunicar l'acceptació de la beca hauran de proposar a l'IVM les dates disponibles durant el curs acadèmic per a la realització del concert, que, en qualsevol cas, haurà d'oferir-se l'any immediatament posterior al de gaudi de la beca.
  
3. Els beneficiaris de les beques seran invitats a participar en les activitats que desenrotlle la Jove Orquestra de la Generalitat Valenciana, coincidents amb el període de duració de la beca, i en la seua corresponent especialitat.
  
4. Els beneficiaris se sotmetran a les actuacions de control financer que corresponen a la Intervenció General de la Generalitat Valenciana en relació amb l'ajuda concedida.
  
Deu. Pagament de les beques
  
1. El pagament de les beques es farà d'una sola vegada, després de justificar-ne la realització, i a l'efecte els beneficiaris hauran de presentar davant l'Institut Valencià de la Música el document que acredite haver realitzat el curs o estar realitzant-lo, subscrit per l'autoritat acadèmica del centre corresponent o pel professor de prestigi reconegut que va acceptar impartir les classes de manera individualitzada.
  
2. La justificació anterior s'haurà de realitzar abans del 15 de novembre del 2003. Les beques no pagades per falta de justificació seran anul·lades sense més tràmits a partir d'esta data i els beneficiaris perdran el dret a cobrar-les.
  
3. Estes beques són incompatibles amb d'altres que puguen concedir-se per la mateixa activitat o una altra de similar. Excepcionalment, es podran compatibilitzar quan la suma de les dos no excedisca el 80% del pressupost contingut en l'estimació econòmica a què es fa referència en la base quarta 2.a, sense que en cap cas supere la quantitat de 12.022 euros., i quan la situació econòmica dels sol·licitants haja quedat justificada degudament en l'expedient.
  
4. L'Institut Valencià de la Música no pagarà les beques en el cas que els beneficiaris incomplisquen alguna de les seues obligacions. També serà procedent el reintegrament de la beca en els casos en què es justifique que el beneficiari no complia les condicions exigides en el moment de la concessió o quan es demostre l'incompliment de la finalitat per a la qual fou atorgada l'ajuda.
  
5.L'Institut Valencià de la Música podrà exigir el reintegrament de la beca una vegada pagada, amb els interessos de demora que siguen procedents, en els casos en què s'acredite l'incompliment d'alguna de les obligacions dels beneficiaris, especialment les indicades en els apartats c, e i g del número 1 i 2 de la base novena. Haurà de donar-se audiència a la persona interessada, d'acord amb l'exigència contemplada en l'article sèptim del Decret 108/1992, de 6 de juliol, del Govern Valencià
  
Onze. Normativa Supletòria.
  
Per al no previst en les presents bases s'estarà al que disposa el Decret 108/1992, de 6 de juliol, del Govern Valencià, pel qual es regula la concessió de beques.